Tories in die sop oor 'liegery'
Onderwerp: Tories in die sop oor 'liegery' Sat Mar 20, 2010 8:24 pm
Net enkele weke voor die volgende algemene verkiesing in Brittanje is die Tories in die moeilikheid.
Die party se vorige leier, mnr. William Hague, het blykbaar ­gelieg oor die belastingontduiking van lord Ashcroft, 'n prominente Konserwatiewe parlementslid.
Die skatryk Ashcroft, so is onlangs in die Britse media onthul, het amptelik 'n "nie-inwonerstatus" betreffende belasting, wat beteken dat hy geen belasting betaal nie. Dít ondanks die feit dat hy die laaste 10 jaar wel in Brittanje woon.
Nadat dit oopgevlek is, het Ashcroft onmiddellik sy nie-inwonerstatus verander en beloof om voortaan getrou belasting te betaal. Daar word nog onderhandel oor die agterstallige bedrag, wat miljoene sal bedra.
Hague was die man wat 'n dekade gelede hard gewerk het om Ashcroft (wat toe in die buiteland gewoon het) 'n lord te maak sodat hy sitting in die hoërhuis kon neem.
Nadat die saak onthul is, het Hague gesê hy het nie destyds van die belastingkwessie geweet nie en dat hy vroeër vanjaar vir die eerste keer daarvan gehoor het.
Luidens berigte in die Britse media het die parlementêre komitee oor openbare administrasie gister korrespondensie uitgereik wat wys Hague het dalk nie die waarheid gepraat nie.
Die destydse Konserwatiewe hoofsweep, mnr. James Arbuthnot, was tot oor sy ore gewikkel in onderhandelings om te verseker dat Ashcroft sy nie-inwonerstatus kon behou en voortgaan om geen belasting te betaal nie.
'n Woordvoerder vir Hague het gister gesê Hague het die saak destyds aan Arbuthnot gedelegeer, maar die regerende Arbeidersparty het onmiddellik op die kwessie gespring en Hague se eerlikheid in twyfel getrek.
Die minister van buitelandse sake, mnr. David Miliband, het gepraat van 'n "dekade van misleiding" by die leiding van die Tories en geëis dat die Konserwatiewe Party se leier, mnr. David Cameron, Ashcroft onmiddellik in die pad steek.
Peilings wys dat die Tories se voorsprong op die Arbeiders feitlik uitgewis is.
Die moontlikheid van 'n uitslag waarin geeneen van die drie groot partye 'n meerderheid kry nie, word reeds druk in Brittanje bespreek.